**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul** **11.07.2025, ora 08.00 – 12.07.2025, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 12.07.2025, ora 08.00**

**RÂURI:**

**I.N.H.G.A.** a emis o **ATENŢIONARE Hidrologică, cod galben,** valabilă în intervalul **11.07.2025 ora 12:00 – 11.07.2025 ora 24:00**, vizând **scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice Crișul Alb, Mureș, Timiș, Jiu, Olt, Argeș, Ialomiţa, Buzău și Putna, cu posibile depăşiri ale COTELOR DE ATENŢIE**, astfel:

**COD GALBEN**

**În intervalul 11.07.2025 ora 12:00 – 11.07.2025 ora 24:00** pe râurile din bazinele hidrografice: Crişul Alb – bazin superior şi afluenţi bazin mijlociu şi inferior **(judeţele: Hunedoara şi Arad)**, Arieș - bazin superior şi afluenţi bazin mijlociu şi inferior **(judeţele: Alba şi Cluj)**, Mureș – afluenţii aferenţi sectorului aval confluenţă cu râul Târnava **(judeţele: Alba, Sibiu, Hunedoara și Arad)**, Timiş – bazin amonte S.H. Sadova şi afluenţii aferenţi sectorului aval S.H. Sadova – amonte S.H. Lugoj **(judeţele: Caraş Severin şi Timiş)**, Jiu – bazin amonte S.H. Sadu **(judeţele: Hunedoara şi Gorj)**, Râul Negru – bazin superior şi afluenţi bazin mijlociu şi inferior **(judeţele: Covasna și Brașov)**, Olt - afluenţii aferenţi sectorului aval confluenţă cu râul Homorodu Mare – amonte Ac. Călimănești **(judeţele: Brașov, Sibiu și Vâlcea)**, Argeș – bazin superior, Dâmboviţa – bazin superior **(judeţele: Argeș și Dâmboviţa)**, Ialomiţa – bazin amonte S.H. Moroeni şi afluenţii aferenţi sectorului aval S.H. Moroeni – amonte S.H. Siliştea Snagovului **(judeţele: Dâmboviţa, Prahova şi Ilfov)**, Prahova – bazin superior**,** Teleajen **-** bazin superior şi afluenţi bazin mijlociu şi inferior **(judeţul Prahova)**, Buzău – bazin amonte Ac. Siriu şi afluenţii aferenţi sectorului aval Ac. Siriu – amonte S.H. Măgura **(judeţele: Brașov, Covasna, Buzău și Prahova)**, Putna – bazin superior **(judeţul Vrancea)**.

**Atenţionarea Hidrologică vizează în principal fenomenele de scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale, care se pot produce cu probabilitate și intensitate mai mare pe unele râuri mici din judeţele: Alba, Hunedoara și Arad.**

Aceast mesaj a fost transmis de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

* - *ALBA, ARAD, ARGEŞ, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HUNEDOARA, PRAHOVA, SIBIU, TIMIŞ, VÂLCEA, VRANCEA şi ILFOV – ATENŢIONARE Hidrologică, cod Galben*

**Debitele au fost, în general, în creștere,** ca urmare a precipitațiilor înregistrate și propagării, exceptând râurile din bazinele: Vișeu, Iza, Tur, Barcău, Crișul Repede, bazinele superioare ale Someșului, Crasnei, Mureșului, Târnavelor și cursul superior al Prutului, unde au fost în scădere.

Pe râurile din bazinele: Moravița, Vedea, Bârlad, bazinele mijlocii și inferioare ale Bârzavei, Carașului, Nerei, Cernei, Jiului, Argeșului, Ialomiței, bazinul inferior al Oltului, cursul mijlociu și inferior al Prutului, afluenții acestuia și pe râurile din Dobrogea, debitele au fost relativ staționare.

Debitele se situează în general la valori sub mediile multianuale lunare, cu coeficienți moduli cuprinși între 30-80%, mai mari (peste 100%) pe cursul Turului, iar mai mici (sub 30%) pe râurile din bazinele hidrografice: Crișul Alb, Târnava Mare, Moravița, Suceava, Putna, Rm. Sărat, Buzău, Bârlad, bazinul superior al Crasnei și Timișului, bazinul mijlociu și inferior al Moldovei, pe afluenții Prutului, pe unii afluenți din bazinele Mureșului, Jiului, Oltului, Argeşului, Ialomiței şi pe unii afluenți din bazinul superior al Vedei.

În interval au fost emise trei **ATENȚIONĂRI HIDROLOGICE** pentru fenomene imediate.

Este în vigoare **ATENȚIONAREA HIDROLOGICĂ nr 47 din 11.07.2025** până la ora 24:00.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în scădere,** exceptând râurile din bazinele hidrografice: Bistrița, Moldova, Suceava, unde vor fi în creștere ca urmare a precipitațiilor prognozate și propagării și doar prin propagare pe cursurile inferioare ale Someșului, Buzăului, Rm. Sărat, Putnei, Trotușului și pe cursurile mijlocii și inferioare ale Crișului Negru, Crișului Alb, Mureșului, Begăi și Timișului.

Pe râurile din bazinele: Moravița, Vedea, Bârlad, Prut, bazinele mijlocii și inferioare ale Bârzavei, Carașului, Nerei, Cernei, Jiului, Argeșului, Ialomiței, bazinul inferior al Oltului și pe râurile din Dobrogea, debitele vor fi relativ staționare.

Sunt posibile scurgeri pe versați, torenți și pâraie, viituri rapide pe râurile mici cu posibile efecte de inundații locale și creșteri izolate de niveluri și debite pe unele râuri mici din zonele de deal și munte din nordul țarii ca urmare a precipitațiilor sub formă de aversă, însemnate cantitativ, prognozate.

Nivelurile pe râuri la stațiile hidrometrice se situează sub **COTELE DE ATENȚIE**.

**DUNARE:**

**Debitul la intrarea în țară (secțiunea Baziaș) în intervalul 11 - 12.07.2025 a fost în creștere, la valoarea de 2200 m3/s,** sub media multianuală a lunii **iulie (5350 m3/s).**

În aval de Porțile de Fier debitele au fost în creștere pe sectorul Gruia - Tr. Măgurele, staționare la Zimnicea și în scădere pe sectorul Giurgiu - Tulcea.

**Debitul la intrarea în** **țară (secțiunea Baziaș) va fi în creștere (2300 m3/s).**

În aval de Porțile de Fier debitele vor fi în creștere pe sectorul Gruia – Călărași, staționare la Cernavodă şi în scădere pe sectorul Hârșova - Tulcea.

**2.** **Situaţia meteorologică în intervalul 11.07.2025, ora 08.00 – 12.07.2025, ora 08.00**

**A.N.M.** a emis **o ATENŢIONARE Meteorologică, cod galben**, valabilă în intervalul **11.07.2025, ora 12.00 – 11.07.2025, ora 22.00**, vizând **instabilitate atmosferică,** conform căreia: În Carpații Meridionali și în cea mai mare parte a Carpaților Orientali și Occidentali, precum și în sud-vestul Transilvaniei și în nordul Munteniei, vor fi perioade cu instabilitate atmosferică ce se va manifesta prin averse torențiale, descărcări electrice, grindină de mici dimensiuni (1-2 cm), intensificări ale vântului și vijelii (rafale de 50...70 km/h). În intervale scurte de timp sau prin acumulare cantitățile de apă vor fi de 15...25 l/mp și izolat de peste 30 l/mp.

Aceast mesaj meteorologic a fost transmis de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:*

* - *ALBA, ARAD, ARGEŞ, BACĂU, BRAŞOV, BUZĂU, CARAŞ-SEVERIN, COVASNA, DÂMBOVIŢA, GORJ, HUNEDOARA, NEAMŢ, PRAHOVA, SIBIU, VÂLCEA şi VASLUI – ATENŢIONARE Meteorologică, cod Galben*

**În ţara,** valorile termice diurne au crescut în nordul şi parțial în centrul ţării, iar în rest au avut variații ușoare față de cele din intervalul precedent, astfel că au caracterizat o vreme mai rece decât în mod obișnuit pentru această perioadă în vest, centru și nord (abateri negative în general de 2...5 grade), iar în celelalte zone vremea a fost apropiată de normal din punct de vedere termic. Cerul a fost variabil, cu înnorări temporar accentuate mai ales după-amiaza şi seara în zonele montane și submontane și pe arii restrânse în zonele joase de relief din Banat, Crișana, Transilvania, Maramureș, Moldova, nordul Olteniei și al Munteniei, unde au fost averse însoțite de descărcări electrice. Pe alocuri au fost cantități de apă de peste 15...20 l/mp, până la 55 l/mp la stația hidrometrică Orăștie

(județul Hunedoara). Au fost consemnate căderi de grindină de mici dimensiuni în Munții Călimani și de măzăriche în Munții Bucegi și au fost vijelii pe raza localităților Obârșia Lotrului (județul Hunedoara) și Slatina (județul Olt).

Vântul a suflat slab şi moderat, cu intensificări izolate, îndeosebi asociate ploilor, în Transilvania, Oltenia, Muntenia și Moldova. Temperaturile maxime au fost cuprinse între 18 grade la Sibiu și Ocna Șugatag și 30 de grade la Caracal, Bechet, Videle, Roșiori de Vede, Alexandria, Turnu Măgurele, Zimnicea, Giurgiu, Oltenița, Călărași, Gorgova, Hârșova, Cernavodă și București-Filaret, iar la ora 6 temperatura aerului avea valori cuprinse între 7 grade la Toplița și 21 de grade la Gura Portiței.

Spre dimineață, izolat s-a format ceață.

***Observație:*** *au fost emise* ***20 mesaje pentru fenomene meteorologice periculoase imediate:*** *8 avertizări cod portocaliu și 12 atenționări cod galben .*

**La Bucureşti,** valorile termice au fost apropiate de cele din intervalul precedent, astfel că vremea s-a menținut normală din punct de vedere termic. Cerul a fost variabil, iar vântul a suflat slab și moderat. Temperatura maximă a fost de 29 de grade la Afumați și Băneasa și 30 de grade la Filaret, iar la ora 6 se înregistrau 12 grade în Băneasa, 15 grade la Afumați și 16 grade la Filaret.

**3. Prognoza meteorologică în intervalul 12.06.2025, ora 08.00 – 13.06.2025, ora 08.00**

**În ţara,** valorile termice vor crește ușor în toate regiunile, iar în sudul țării vremea va deveni local călduroasă. Cerul va fi variabil, cu înnorări temporare în cursul zilei în zona montană și în jumătatea de nord a teritoriului, unde pe arii restrânse vor fi averse în general slabe; izolat, în special în nordul Moldovei, se vor semnala descărcări electrice și cantități de apă de 15...20 l/mp. Vântul va sufla slab și moderat, cu intensificări de scurtă durată asociate ploilor. Temperaturile maxime se vor încadra între 22 și 30 de grade, ușor mai ridicate (până la 32...33 de grade) în Câmpia Română și în Dobrogea; minimele termice -în jurul normelor perioadei- vor fi cuprinse între 6...8 grade în depresiunile Carpaților Orientali și 20...22 de grade pe litoral. În a doua parte a nopții, izolat se va forma ceață.

**La Bucureşti,** vremea va fi călduroasă, cu o maximă termică în jurul valorii de 32 de grade. Cerul va fi variabil, iar vântul va sufla slab și moderat. Temperatura minimă va fi de 15...18 grade.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

***Administrația Bazinală de Apă Prut Bârlad*** revine cu informații referitoare la poluarea din data de 09.07.2025, ora 09.55, apei raului Luizoaia (apa de culoare gri), afluent al raului Sitna, pe raza municipiului Botosani, strada Plopilor, nr. 10, amonte de POD DN29 din cauza deversarilor pe colectorul de canalizare AZBO Dn400 mm, operator SC NOVA APASERV SA Botosani, precizând următoarele.

- s-au executat lucrări de decolmatare a colectorului:

- s-a izolat segmentul aferent canalului colector

- au fost îndepartate obiectele/materialele care au obturat secțiunea de curgere.

- A.B.A. Prut-Bârlad asigură un debit de diluție de 0,5 mc/s, pe râul Sitna, din ac. Cătămărăști, pentru protejarea florei și faunei acvatice.

- s-a transmis adresa scrisă operatorului Nova Apaserv pentru continuarea lucrărilor de primă intervenție efectuate, cu lucrări mai ample de verificare a integrității, stabilității și funcționalității complete a colectorului de canalizare, în vederea identificării tuturor cauzelor care au conduc la colmatarea acestuia;

- SGA Botosani a prelevat probe de apă, a verificat in teren masurile luate si monitorizeaza in continuare cursul de apa Luizoaia și Sitna aval de punctul de deversare;

***Administrația Națională Apele Române*** revine cu informații despre monitorizarea calitativă a cursurilor de apă: Corund, Târnava Mică, Târnava Mare și Mureș.

În data de 06.07.2025 s-au constatat următoarele:

1. **Râul Corund:** Concentrația clorurilor, pe probele de apă prelevate în amonte confluență cu r.Tva Mică, în data de 11.07 ora 06:00 a scăzut cu 222 mg/l față de valoarea înregistrată în data de 10.07. ora 06:00. Conform măsurătorilor cu frecvență orară, in-situ, în ultimele 24 ore, conductivitatea în secțiunea r. Corund amonte confl r. Tva Mică, a variat între 3780 μS/cm și 5050 μS/cm.
2. **Calitatea râului Târnava Mică** , este, în continuare, influențată de aportul r. Corund, variația fiind pulsatorie. În data de 11.07.2025 ora 06:00, în secțiunea Târnăveni priză, concentrația clorurilor a scăzut cu 34 mg/l față de valoarea înregistrată în data de 10.07 ora 06:00. Conform măsurătorilor cu frecvență orară, in -situ, în ultimele 24 ore, conductivitatea în secțiunea Tva Mică aval loc Praid, a variat între 1348 μS/cm și 1959 μS/cm.
3. **Râul Târnava Mare- secțiunea Mihalț:** Conform analizelor efectuate pe probele de apă prelevate, realizate în intervalul 10.07 ora 06:00 și 11.07 ora 06:00, concentrația clorurilor a scăzut cu 7 mg/l. Conform măsurătorilor cu frecvență orară, in situ, în ultimele 24 ore, conductivitatea a variat între 1178 μS/cm și 1276 μS/cm.
4. **Râul Mureș:** Conform analizelor efectuate pe probele de apă prelevate, realizate în intervalul 10.07 ora 06:00 și 11.07 ora 06:00, la indicatorul cloruri, pe râul Mureș se menține variația pulsatorie. În data de 11.07.2025 ora 06:00, în secțiunea Nădlac, concentrația clorurilor a scăzut cu 19,3 mg/l, față de valoarea înregistrată în data de 10.07. ora 06:00. Conform măsurătorilor cu frecvență orară, in - situ, în ultimele 24 ore, conductivitatea pe râul Mureș în secțiunea Nădlac a variat între 569 μS/cm și 627 μS/cm.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE ȘI DIGITALIZARE**